[{"text_idx": "#000001", "text": "Bu 2020 yn flwyddyn rhyfedd a heriol i Goetir Anian fel i weddill y wlad. Y siom fwyaf i ni oedd na allem gynnig ein gweithgareddau wyneb yn wyneb i ieuenctid yr ardal a hynny yn ystod cyfnod pan fyddai ymgysylltu a\u0302 natur wedi bod o fudd wrth ymdopi gyda\u2019r cyfnod anarferol oedd ohoni. Felly, yn hytrach na llaesu dwylo, aethpwyd ati i feddwl am ffyrdd i gefnogi\u2019r bobl ifanc o bell. Canlyniad hyn oedd Arts Drop Natur."}, {"text_idx": "#000002", "text": "Yn ystod mis Tachwedd derbyniodd cannoedd o blant a phobl ifanc bregus yng Ngheredigion a Phowys pecynnau gweithgaredd fel rhan o brosiect i gefnogi iechyd meddwl a lles tra dan gyfyngiadau Covid-19.Mae Arts Drop Natur \u2013 y fenter gyntaf o\u2019i math \u2013 yn dosbarthu bagiau o ddeunyddiau creadigol i helpu teuluoedd i fwynhau gweithgareddau hwyliog gartref.Yn seiliedig ar y rhaglen Arts Drop wreiddiol a gefnogodd filoedd o deuluoedd yn Calderdale, Gorllewin Swydd Efrog yn ystod y cyfnod clo cyntaf, Arts Drop Natur yw\u2019r cyntaf i gysylltu creadigrwydd a\u0302 natur. Yn y pendraw, bydd y cynllun wedi trosglwyddo 600 o fagiau i weithwyr allweddol eu dosbarthu i blant a phobl ifanc sydd wedi eu hynysu ac sy\u2019n cael eu heffeithio\u2019n andwyol gan dlodi."}, {"text_idx": "#000003", "text": "Dywedodd Clarissa, ein Harbenigydd Addysg, \u201cCefais fy nghyfareddu gan Arts Drop ac roeddem yn teimlo y gallai weithio\u2019n dda iawn i gefnogi teuluoedd yn ein hardal ni. Ar y pryd roeddem yn teimlo\u2019n rwystredig na allem gwrdd a chefnogi\u2019r plant a phobl ifanc trwy redeg ein rhaglenni addysg a lles ar ein tir ger Machynlleth. Felly, roedd gallu cynnig y gweithgareddau yma yn hynod bwysig i ni.\u201d"}, {"text_idx": "#000004", "text": "Mae\u2019r bagiau, sydd wedi eu creu ar gyfer tri grw\u0302p oedran \u2013 0 i 5, 6 i 11 a 12 i 18, bellach wedi eu pacio gyda llond trol o ddeunyddiau fel llyfrau braslunio, paent, papur lliw, play-doh, glud, chwyddwydr a siswrn. Ond efallai taw elfen bwysica\u2019r bagiau yw\u2019r set bwrpasol o gardiau post sy\u2019n cyflwyno 20 her syml, hwyliog gan gynnwys gwneud draenog neu goron natur, gwehyddu neu fynd am daith troednoeth."}, {"text_idx": "#000005", "text": "Dyluniwyd y pecynnau a\u2019r gweithgareddau o dan arweiniad Elaine Burke, ymgynghorydd celfyddydau ac iechyd sy\u2019n arwain Arts Drop a hithau sbardunodd y prosiect ar o\u0302l llwyddiant y peilot yn Calderdale."}, {"text_idx": "#000006", "text": "Yn o\u0302l Elaine: \u201cCawsom ymateb gwych i\u2019r Arts Drop cyntaf yn Calderdale a phan glywsom fod gan Coetir Anian ddiddordeb yn y cynllun, achubom ar y cyfle i ychwanegu dimensiwn newydd sbon trwy greu Arts Drop Natur. Mae yna gamdybiaeth bod bywydau pobl yn ddelfrydol oherwydd eu bod wedi\u2019u hamgylchynu gan dirwedd hardd ond rydyn ni\u2019n gwybod bod tlodi gwledig ar gynnydd a bod cymunedau gwledig yn profi pob math o anawsterau iechyd meddwl. Rydyn ni hefyd yn gwybod bod manteision enfawr i fod y tu allan ym myd natur a phan fyddwch chi\u2019n cyfuno natur a chreadigrwydd rydych chi\u2019n rhoi hwb i effeithiau\u2019r ddau. Mae cael plant i gymryd rhan mewn gweithgareddau fel hyn yn eu cysylltu a\u0302\u2019u lle, yn eu harwain i\u2019r awyr iach ac yn datblygu eu creadigrwydd.\u201d"}, {"text_idx": "#000008", "text": "Dosbarthwyd y pecynnau i ysgolion, Barnardo\u2019s Cymru, canolfan ar gyfer teuluoedd ffoaduriaid o Syria a\u2019r gwasanaethau cymdeithasol ac mae\u2019r ymatebion cychwynnol wedi bod yn hynod bositf. Meddai Clarissa, \u201cRoedd paratoi\u2019r bagiau yn dasg a hanner ond ein gobaith yw y byddant yn helpu i wella lles meddyliol plant a\u2019u teuluoedd yn ystod y pandemig a thu hwnt, trwy eu cysylltu a\u0302 natur. Yn aml, mae\u2019n her dod o hyd i swyddi sy\u2019n talu\u2019n dda yn yr ardal. Mae lefelau tlodi yn uchel ac mae llawer o bobl sy\u2019n gweithio yn gwneud gwaith shifft, sy\u2019n anodd pan fydd gennych deulu. Yn aml, nid oes gan rieni yr amser yr hoffent i dreulio gyda\u2019u plant yn yr awyr agored."}, {"text_idx": "#000009", "text": "\u201cRhan o fwriad y pecynnau yw cynnig syniadau a hyder iddynt am sut i ddefnyddio deunyddiau naturiol a phethau y gallant eu gwneud gyda phlant yn yr awyr agored. Gyda\u2019r bagiau anfonwn neges at blant bregus eu bod yn bwysig ac nad ydyn nhw wedi cael eu hanghofio.\u201d"}, {"text_idx": "#000010", "text": "Submit a Comment Diddymu ymateb"}]